Den nye festival finder sted denne weekend på en gård ved Brønderslev, nemlig Vestergaard. Og den er opstået af nød mere end af lyst. Og så er der det særlige, at den er helt gratis - og alle gæsterne kender familien Andersen, som bor på gården. - Vi har været til Nibe Festival i nogle år sammen med fire vennepar, og så var det så aflyst igen igen i år, så havde vi joket med, at det kunne være skægt at lave et eller andet event selv så, og det er så endt med, at vi har fået det her skruet sammen, fortæller Bo Andersen, der bor på gården og en af dem, der står bag den private minifestival ved Brønderslev. Man har selv drikkevarer med, der er mulighed for at stille telt eller campingvogn op ved gården - og så gælder det ellers bare om at hygge sig. Omkring 100 mennesker har i løbet af weekenden fundet vej til gårdspladsen ved Vestergaard, hvor lokale musikere har tilbudt at komme forbi og give den gas. Og for musiker Mikkel Pilgaard fra Brønderslev er det alletiders chance for at komme ud og spille for publikum igen. - Jeg synes, det er fedt at komme på scenen igen - og så især i de her hyggelige og afslappende omgivelser, fortæller Mikkel Pilgaard. Vestergaard Rock er dog meget mere end musik. Det er fællesskab og samvær på tværs af generationer. Således har familien Andersens søn, på 24 år, Frederik, fået en del af sine venner til at komme forbi - også nogle af dem tilbage fra folkeskolen, og det er venner, der sjældent ser hinanden. - Det er bare skide godt, at alle aldre har lyst til at hygge sig sammen, ligesom hvis det var til en rigtig stor festival, fortæller Frederik Rosenkilde Andersen, der til dagligt bor i Aalborg. Festen på Vestergaard slutter søndag - med fælles oprydning.

Opsummering:
En helt ny festival har set dagens lys, nemlig Vesteraard Rock, en festival, som arrangøren har skabt sådan lidt af nød, nu de store festivaler - og ikke mindst Nibe Festival, igen i år er aflyst på grund af corona.